Permezz ta’ dan l-istudju, li għandu jkun lest sas-sajf, se tinġabar informazzjoni dettaljata dwar it-toroq sabiex tappoġġja lill-aġenzija fl-ippjanar tal-investiment ta’ €700 miljun Infrastructure Malta qed tniedi studju nazzjonali bl-użu ta’ drones biex tikseb ġabra ta’ tagħrif tekniku li janalizza l-istat tat-toroq kollha madwar Malta u Għawdex. Permezz ta’ dan l-istudju, li għandu jkun lest sas-sajf, se tinġabar informazzjoni dettaljata dwar it-toroq sabiex tappoġġja lill-aġenzija fl-ippjanar tal-investiment ta’ €700 miljun li għadha kemm varat biex ittejjeb l-infrastruttura tat-toroq matul is-seba’ snin li ġejjin. Dan għandu jgħin ukoll fil-ħidma ta’ manutenzjoni kontinwa tat-toroq u fit-tfassil ta’ proġetti oħra fil-futur. Waqt dan l-eżerċizzju, li qed jibda fin-naħa ta’ fuq tal-pajjiż, fil-ġimgħat li ġejjin se jkunu qegħdin jittajru drones speċjalizzati biex permezz tagħhom jittieħdu ritratti mill-ajru ta’ 2,500 kilometru ta’ toroq kemm f’Malta kif ukoll f’Għawdex. Dawn ir-ritratti ser jintużaw biex jinħolqu mapep magħmulin minn sekwenza ta’ ritratti tat-toroq meħudin mill-ajru ( orthophoto maps ). B’hekk tiġi żviluppata applikazzjoni ġdida għas-Sistema ta’ Informazzjoni Ġeografika (GIS) li tinkludi l- orthophoto maps tat-toroq kollha b’informazzjoni dettaljata dwar il-ħsarat u l-kundizzjoni tagħhom. Din is-sistema tkun tista’ tintuża biex issir klassifikazzjoni tat-toroq f’ordni ta’ priorità skont liema jeħtieġ jinbnew mill-ġdid l-ewwel. Fiż-żmien li ġej, se tibqa’ tiġi aġġornata gradwalment b’iżjed dettalji tekniċi biex tkompli ssir dejjem aktar utli għal Infrastructure Malta fl-ippjanar u t-twettiq tal-ħidma tagħha. Il-ġbir ta’ informazzjoni f’dan l-istudju qed isir skont ir-Regolamentazzjoni Ġenerali tal-Protezzjoni tad-Data tal-Unjoni Ewropea, u għaldaqstant  ir-ritratti li qed jittieħdu se juru biss it-toroq u l-madwar immedjat tagħhom, bla ma tinġabar l-ebda data li tista’ tidentifika individwi partikolari. It-titjiriet bid- drones qed jiġu ppjanati b’kollaborazzjoni sħiħa mad-Direttorat tal-Avjazzjoni Ċivili ta’ Transport Malta, li qed japprova u jsegwi l-proċeduri qabel kull titjira. Id- drones li qed jintużaw huma forma ta’ ajruplan żgħir u huma attrezzati b’diversi tagħmir biex tkun imħarsa s-sigurtà ta’ dawk li jużaw it-toroq u tal-proprjetajiet fl-inħawi tagħhom. L-esperti li qed itajru d- drones qegħdin jippjanaw kull titjira ġimgħa bil-quddiem, billi jqisu diversi fatturi fosthom it-temp, l-użu tat-toroq fil-madwar, kif ukoll il-pajsaġġ naturali u l-bini u strutturi oħra fl-inħawi. Inġinier Fredrick Azzopardi, l-Uffiċċjal Kap Eżekuttiv ta’ Infrastructure Malta, spjega kif fil-ftit xhur kemm ilha mwaqqfa l-aġenzija diġà bdiet twettaq diversi proġetti kbar biex ittejjeb is-sistema tat-toroq arterjali u tibni mill-ġdid mijiet ta’ toroq residenzjali u toroq rurali. “Dan l-istudju se jipprovdilna għodda importanti li tkompli ssaħħaħ il-ħidma tagħna fi proġetti li qegħdin inwettqu, u fl-ippjanar ta’ investimenti oħrajn li se nwettqu fil-futur. L-analiżi tal-istat tat-toroq li qegħdin nagħmlu bħala parti minn dan l-eżerċizzju, flimkien ma’ studji oħrajn, se tgħinna nidentifikaw liema nħawi fil-pajjiż għandhom jingħataw priorità fis-snin li ġejjin.” “Permezz ta’ dan l-istħarriġ, se niżviluppaw sistema ta’ tagħrif interattiva dwar il-kundizzjoni tal-uċuh tat-toroq. Se nkomplu naġġornaw din is-sistema b’informazzjoni minn sorsi oħra sabiex nibqgħu nwettqu din l-analiżi sħiħa tal-infrastruttura ta’ pajjiżna. Fl-istess waqt, din l-informazzjoni se tkun ukoll il-bażi li fuqha nqisu d-durabilità u l-effettività ta’ metodi differenti għall-bini u l-manutenzjoni tat-toroq matul is-snin,” spjega l-Inġinier Azzopardi. Għal aktar tagħrif u għajnuna, ikkuntattja lil Infrastructure Malta fuq 2334 1000 jew [email protected]